Dié lieflike boek is gemik op kinders van vyf en ouer en het hoofstukke oor die planeet, plekke, diere, mense, “myself” en, laastens, ’n afdeling oor “ ’n paar ander baie belangrike dinge”, waar los onderwerpe behandel word soos vrugte, groente, vorms, edelstene en vlae.
Die kind word met net genoeg feite gevoer om hom nie te oorweldig nie, en nuwe woorde word tot sy woordeskat gevoeg. Teen dié prys – en dít vir ’n groot hardebandboek – kan jy nie vir ’n kind ’n groter geskenk gee nie.
Hierdie prenteboeke is gemik op kinders vanaf sewe jaar oud en gee aan hulle waardevolle agtergrondinligting oor die Bybel, sy mense en die tyd waarin hulle geleef het.
Dis ’n lekker moderne verhaal oor die jong Lulu wat ’n groot talent vir modeontwerp het en gevra word om nuwe uniforms te ontwerp vir die skool se trompoppies. Maar daar is ’n misverstand en die skoolhoof is woedend vir Lulu.
Dit is die verhaal van ’n koning en koningin wie se prinsessie gebore word, so volmaak soos ’n sneeuvlokkie met die mooiste blou oë en toontjies soos pienk pêreltjies.
Vampiere (wat mos nie bestaan nie), ’n bloederige vinger in ’n boks springmielies, die seun wat bang was vir Minnie Muis en mnr. Snuffels die rot speel almal saam om kinders die skrik op die lyf te jaag (maar darem nie so dat hulle met nat lappies gelawe sal moet word nie).
Kate se ma het haar gelos toe sy nog ’n baba was, haar pa skryf liefdesverhale onder ’n vrouenaam en pas moes sy hoor haar oupa – van wie se bestaan sy nie eens geweet het nie – is dood.